Karácsony Gergely a kormány reakcióira: Eddig jó
Az atlétikai vb rendezéséről, illetve annak a feltételeiről a jövő héten kezd el tárgyalni a főváros a kormánnyal. Karácsony szerint nem igaz, hogy Budapest ellenezné a szuperkórház beruházást.
"Meghallgattam, elolvastam Gulyás miniszter és Fürjes államtitkár reakcióit a Fővárosi Közgyűlés tegnapi döntéseire, úgy veszem, van szándék a kormányban a megegyezésre, Budapest feltételeinek teljesítésére. Eddig jó"

– írja Karácsony Gergely, Budapest főpolgármestere a Facebookon.

Mint korábban beszámoltunk róla, a kormány elfogadta Csepel és Ferencváros javaslatait a budapesti atlétika-világbajnokságról, a Miniszterelnökség szerda reggel jelentette be, az atlétikai stadionról is döntő Fővárosi Közgyűlés előtt.

Szerdán kora délután a közgyűlés megszavazta, hogy mehet a Budapest által rendezett atlétikai világbajnokság, és a hozzá épülő stadion is. A stadionhoz Karácsony Gergelynek és Baranyi Krisztinának is voltak feltételei, a közgyűlés ezekkel a feltételekkel együtt támogatta az atlétikai vébét.

Karácsony a Facebook-posztban azt írja, hogy a feltételeikről a jövő héten kezdenek tárgyalást. A közgyűlési döntésnek része, hogy a kormány a feltételeik teljesítésére határozatban kötelezze magát. Ezt egyelőre várják.

A főpolgármester hozzátette, egyes kormányzati szereplők és a lakájmédia azt a látszatot igyekszik kelteni, mintha Budapest ellenezné a „szuperkórház” beruházást. Ez szerinte nem igaz.

  "Valóban vannak szakmai érvek, nem ártana, ha ezekre a kormány is odafigyelne. De ellenzésről nincs szó, ugyanis nincs is mit ellenezni. Öt éve csak beszélnek a „szuperkórházról”, de egy kapavágás nem történt. Hagyjuk tehát az olcsó hangulatkeltést, taktikázást, a budapestiek egészségének ügye ennél több komolyságot érdemel" – írta.

Gulyás Gergely, a csütörtöki Kormányinfón azt mondta, hogy egy jó és rossz hírük van Budapest számára. A jó, hogy eldőlt, Budapest rendezheti meg a 2023-as atlétikai világbajnokságot. A rossz hír, hogy a közgyűlés jelenlegi formájában nem támogatja a Dél-Budai Centrumkórház beruházását, és nem járul hozzá 10 milliárd forinttal az egészségügyi fejlesztésekhez, mert elutasították a Fidesz-frakció erről szóló módosító javaslatát. A kormány ettől függetlenül elkötelezett az Egészséges Budapest program mellett, jövő héten ezért össze is hívják a fővárosi közfejlesztések tanácsát – mondta Gulyás.
szuperkórház Karácsony Gergely Budapest atlétikai vb